JUMAL KÕNELEB
Teretulemast meie saatesse "Jumal kõneleb"!
Täna jätkame eelmise saate teemaga:
Mis on kõige olulisem ristiusus?
Ristiusu tuum on mõistagi see, mida Jeesus on meie eest teinud,
aga oluline on teada, millepärast Ta seda tegi.
Selle sisu on Tema armastus meie vastu.
Jumal igatseb meid kõiki.
Oleme Joyga käinud kogudustes ja kohanud mitmeid usklikke.
Olen teinud ka palju hingehoiutööd.
On murettekitav, et paljud, aastaid usus olnudki,
ei tunne siiski Jumalat.
Tuntakse isegi palju Tema Sõna, aga ei tunta Jumalat lähedaselt.
Ometi igatseb Jumal meiega just lähedast suhet.
Rohkem kui midagi muud, soovib Ta tulla meie argipäeva.
Enam kui midagi muud, tahab Ta lihtsalt meiega olla.
Johannese evangeeliumis öeldakse, et Püha Vaim on tulnud,
et olla meiega.
Ta tahab olla kodus, just seal, meie argipäevas.
Ta ei tulnud meilt midagi nõudma või meie peale
raskeid ikkeid panema.
Tema tahe, põhjus, miks Ta tuli, oli vabastamine.
Ta tuli meid vabastama. Meiega koos olema.
Ta soovib osadust. Just nagu lapsevanemad.
Näiteks meil on kaks poega. Miro on 19- ja Mattis 17-aastane.
Nad on juba nii suured ja neil on oma elu. Miro on sõjaväes ja
nad teevad omi valikuid elus. Me ei saa samal moel mõjutada
neid nagu siis, kui nad olid väiksed. Sellegipoolest me
isa ja emana igatseme osadust nendega, et nad oleksid avatud,
räägiks meile asju ja saaksime jagada elu ning olla osalised.
Taevaisa on samasugune. Ta igatseb olla osa meie elust.
Ta tahab ka, et meie oleksime osa Tema elust. Et Ta saaks näidata,
mida Tema mõtleb, mida Ta arvab ja mida Tema soovib.
Issandale on kõige olulisem see, et jagame oma elu.
Ta tahab jagada elu meiega.
See on isegi olulisem kui sõnakuulelikkus.
Muidugi on kuulekus oluline, kuna viib meid heasse ellu.
Aga veel olulisem, isegi kui me ei kuuletuks,
on oma elu jagamine Temaga.
Seda Ta igatseb. Ja kõik muu tuleb selle järel.
Kui ma õpin Teda tundma ja kuulen Tema häält, tekib tõeline suhe
Temaga ja ma hakkan mõistma, miks Ta soovib,
et ma teen nii või ei teeks seda.
Siis tuleb kuuletumine loomulikult mu omast südamest
ja ma ei pea pingutama.
Ristiusu mõte polnud kunagi meie õlgadele reegleid panna.
Tee nii ja nii, käitu korralikult! Mitte iialgi!
Kui Jeesus tuli, oli ta kõige vihasem just variseride vastu.
Ta ütles: "Te panete inimeste õlgadele rasked koormad,
mida ise ei jaksa kanda!" Tema tahe polnud kunagi selline.
Tema tahe on alati olnud osadus, meiega olemine meie argipäevas.
See on nii vabastav! Nii imeline!
Sellise suhte leidmine Jumalaga tervendab kogu elu.
See on ka nii loomulik. Alati, kui veedan Issandaga aega,
imetlen Tema loomulikku olekut, naljasoont. Ta pole mingi kuivik
või nii püha, et tema ligiolus oleks kuidagi ebamugav või
veider olla. Ta on väga loomulik. Üleloomulikuna, on ta ka loomulik.
Kord autoga sõites, olin murelik.
Istusin autos ja mõtlesin, mida selle asjaga peale hakata.
Mõtlesin, et Jeesus on ju siin mu kõrval. Mida Tema ütleks?
Nägin, et Ta istub jalad üles tõstetud, vilistab ja vaatab linde!
Ma imestasin: "Miks sa nii teed, Jeesus, kui mul on mure?"
Sa istud, vilistad ja vaatad linde!
Samal hetkel mõistsin, et kuna Jeesus ei muretse selle pärast,
ka mina ei pea muretsema!
Mitmel viisil ilmutab Ta end ühest küljest üsna igapäevase
ja loomulikuna. Nagu Joy ütles - Ta igatseb osadust ning et
saaksid alati olla sina ise.
Saad minna Tema juurde isegi, kui oled just teinud pattu,
kui sul puudub usk või oled lootusetu. Just siis tasub minna!
Võid minna Tema juurde, kui oled rõõmus või kurb.
Võid olla sina ise. Ta igatseb sind! Mitte meie tegusi vaid meid!
Siin on küsimus uuest lepingust. Hb 8 tsiteerib Vana Testamenti,
Jr 31:33-34 ja Hb 8:10-11 öeldakse nii:
"Sest see leping, mille ma teen Iisraeli kojaga pärast neid päevi,
ütleb Issand, on niisugune: ma annan oma seadused nende
mõistusesse ja kirjutan need nende südamesse ja ma olen neile
Jumalaks ja nemad saavad mulle rahvaks. Ja kunagi enam ei õpeta
keegi oma kaaskodanikku ega keegi oma venda, öeldes:
Tunne Issandat!”, sest kõik tunnevad mind,
nende pisikestest kuni suurteni."
Mis on asja tuum selles uues lepingus, mille Jumal sõlmib meiega
Jeesuse vere läbi? Millele Ta osutab?
Sellele, et kõik tunnevad Teda!
Ei öelda, et kõik täidavad viimaks minu seadusi või kõik on
lõpuks ometi pühad, vaid kõik tunnevad Mind!
Selles on Isa armastus, mis otsib oma lapsi,
et viimaks nad tagasi saada.
See muutis meie elu täiesti.
Kristluses ongi küsimus suhtest Isaga, kes mind armastab.
Ta soovib, et mul läheks hästi, et ma oleksin terve, et ma oleksin
edukas ja tuleksin toime ning soovib, et Tema kuningriik kasvaks
ka minu elu kaudu. Vau! Küsimus oligi päris elust,
tõelisest vabadusest ja elust, mis on täis mõtet!
Jumala tundmine ongi kõige algus ja ots!
Johannes räägib oma 1. kirjas nii imeliselt lapsukestele, noortele
ja vanemaile. 1. Jh 2:12 ütleb ta: "Ma kirjutan teile, lapsed,
sest patud on teile andeks antud Tema nime pärast.
Ma kirjutan teile, isad, sest teie olete mõistnud Teda,
kes on olnud algusest. Ma kirjutan teile, noored,
sest te olete ära võitnud kurja. Ma olen kirjutanud teile, lapsed,
sest teie olete ära tundnud Isa. Ma olen kirjutanud teile, isad,
sest teie olete mõistnud Teda, kes on olnud algusest.
Ma olen kirjutanud teile, noored, sest te olete tugevad
ja Jumala sõna püsib teis ning te olete ära võitnud kurja."
Piibel räägib siin, mis on oluline lastele - Issanda tundmine.
Mis on tähtis noortele? Et nad saaks tugevaks Issanda tundmises.
Mis on tähtis isadele? Et nad tunnevad Teda, kes on olnud algusest.
Räägitakse kasvamisest. Väikesest lapsest täiskasvanuni.
Kogu aeg läbib punase lõngana Jumala tundmine.
Jumala tundmine ja kasvamine selles tundmises.
Võin öelda, et alles Jeesuse lähedasest tundmisest algas
minu tõeline kasvamine usus. Ehtne kasvamine suhtes.
Nagu minu ja Joyga - mida enam koos aega veedame, seda enam meie suhe
kasvab ja areneb. Sama on Jumalaga. Aga algus ja ots ning kogu vahepealne
on Jeesuse tundmine.
Sageli arvame, et Vana Testament on täis ränkraskeid seadusi, mida on
hirmus raske täita. Aga isegi siis polnud Jumala plaan panna inimeste
peale koledaid koormaid ja vigade eest kätte maksta, kui ei täideta
väliseid seadusi. Ei! Ta tahab alati anda meile head nõu.
Vana Testamendi raamatud räägivad usklikest,
kes on kuulnud Tema häält.
Ta on andnud head nõu erinevates olukordades.
Sõjas, kui vaenlane ründab. "Issand, mida ma nüüd teen?"
Ja Issand on andnud head nõu.
Tõotatud maale minnes, Issand annab head nõu:
"Ära suhtle nendega, sest nad mõjutavad sinu elu,
puhka seitsmendal päeval, lase maal puhata, sest siis see
annab vilja ja sul läheb hästi. Armasta oma naist ja ära vaata
teisi naisi, muidu su naine vihastab ja teil läheb kehvasti.
Hoolitse oma laste eest!" Need on head nõuanded,
mida Ta annab. Ei midagi imelikku. Selline on Ta ka täna. Ta on hea.
Hea isa, kes annab oma lastele häid nõuandeid.
Tema eesmärk on, et meil läheks hästi ja meie elus oleks õnnistus.
Ta tahab anda nõu, et me läheksime õigesse suunda, valiksime Tema
õige kutsumuse ja pääseksime õigele rajale. Et meie abielus
läheks hästi, et me ei tülitseks ja hoolitseksime teineteise eest.
Ja ka seda, et me suudaksime õnnistada teisi.
Armastage teineteist, hoolitsege üksteise eest,
ärge hakake tülitsema. Näiteks koolis, meie töös.
Ikka juhtub, et mõni lapsevanem on vihane. Vahetevahel tekib konflikte
või mõni laps nõuab eriti palju tähelepanu.
Peame püsima selles armastuses. Ta on öelnud: "Armastage teineteist!"
Tehke lihtsalt seda, isegi kui laps pole seda ära teeninud.
Vähehaaval me võidame lapse südame, laps rahuneb ja meie suhe paraneb.
Ka raskete lapsevanematega on sama, lihtsalt armastame ja armastame.
Armastame, nagu Issand on palunud ja see suhe areneb usalduseks.
Ta tahab meile head. Õnnistust. Seetõttu Ta räägib meile ja tasub
Teda kuulata ning teha selle järgi. Tagajärg on alati hea.
Samas on hea alustuseks meeles pidada, et võib kuulda ka valesti.
Nagu Joy varem on öelnud, Jumala hääle kuulmist tuleb treenida.
Algul võime kuulda palju kõike. Mida paremini tunneme Piiblit,
seda lihtsamini ja kiiremini eristame seda, mis on Jumalast ja mis mitte.
Ei saa eraldada Jumala hääle kuulmist Piibli tundmisest.
Need käivad käsikäes. Nagu inimestena vajame toitu ja
jooki, nõnda vajame Sõna ja Vaimu. Vajame mõlemat sama palju.
Mina ise olin algul üsna käsumeelne ja mõtlesin, et pean kuulama
Issanda käske, et teha õigesti. Tekkis skisofreeniku tunne,
et kogu aeg ja iga asja osas pean küsima, mida ma nüüd teen?
Kord noore tudengina mõtlesin, mida Issand tahab, et ma teeksin.
Tundsin, et pean bussi peale minema. Hüppasin peale teadmata,
kuhu see sõidab. Istusin ja imestasin, kuhu see mind viib.
Mingil hetkel arvasin, et peaks Kaarinas maha minema.
Elasime Turu linnas. Märkasin lähedal kirikut ja läksin sinna.
Mõtlesin, et äkki Issand tahab, et lähen sinna kirikusse.
Seal oli parajasti vanurite tee- ja kohvipaus. Vanurid imestasid
minu tuleku üle. Julgustasin neid ja ütlesin, et olen usule tulnud ja
Jumal päästab ka tänapäeval noori. Arvasin, et see on Jumala soov.
Aga selles puudus vabadus. Arvasin, et pean õppima kuulama Jumala häält,
et võiksin sooritada Tema silmis õigeid tegusi.
Kuni Jumal puudutas mu südant ja ütles: "Ei, Jan! Ma tulin, et olla
sinuga koos! Võid teha mida tahes, aga see pole peamine!
Peamine on, et oleksid minuga koos!"
Ja Jumala jaoks sooritamise asemel leidsin tasapisi selle, mida ma
tegelikult teha tahan.
On üks imeline saladus: mida rohkem me veedame aega Jumalaga koos,
seda paremini õpime Teda tundma. Ja seda enam õpid tundma ka ennast.
Mida rohkem aega veedad oma Loojaga seda paremini õpid tundma ennast.
Miks? Sest Tema on sind loonud. Üllatav küll, aga Tema teab,
miks Ta sind tegi. Hakkasin mõtlema, milline on minu
koht Jumalariigis ja Jumal kutsus mind tegema lastetööd.
Sellest algas sammhaaval kulgev teekond minu kutsumuse poole.
Kui õppisin Jumalat tundma, muutus mu arusaam Jumalast
ja ka minust endast.
Tahaksin rääkida siia lisaks midagi olulist.
Kord oli nimelt üks meie tuttava tuttav psüühiliselt tasakaalutu
ning hakkas harjutama Jumala hääle kuulamist
ja kuulis igasuguseid käsklusi.
Näiteks: mine sinna ja tee seda, tee nii, mine uuesti
ja tee seda ja seda... Ta sattus lõpuks vaimuhaiglasse.
Sellest on oluline rääkida, sest, nagu Jan ütles, Jumal räägib meile
läbi Sõna ning Ta on armastus. Ta tahab meile head.
Ära hakka kuulama selliseid käske: Tee seda või teist! Mine sinna,
muidu oled vilets läbikukkuja. Olemas on ka vaenlane.
On olemas vaenlane, kes meelega tahab tappa, varastada ja hävitada.
Sellise käske me kristlastena ei tohiks kunagi kuulata.
Peame resoluutselt oma kõrvad sulgema seda kuulamast.
Kui Jumal räägib, siis Ta julgustab, Ta vabastab,
armastab ja lohutab.
See on tähtis. Julgustaja, lohutaja ja vabastaja.
Ta on armastus. Siis me püsime õigel teel.
Piibel ja teadmine, et Jumal on armastus, hoiavad meid kursil.
Ajaloos on olnud ärkamisliikumisi, mis on kaldunud kõrvale ja
hõljunud "vaimus". Nad on kuulanud ainut prohveteeringuid
ning jätnud Piibli täiesti kõrvale. Varem või hiljem on mindud kraavi.
Me vajame Sõna. Sõna on alus, millel me seisame.
Ma olen tänulik, et olime käinud piiblikoolis, enne kui hakkasime
kuulama Issanda häält. Põhilised asjad olid korras.
Võid vaadata meie varasemaid saateid või minna piiblikooli...
Mida paremini tunned Sõna, seda paremini saad tundma Jumalat.
Jumal on Tema Sõnas, Sõna ja Jumal on üks. Neid ei saa lahutada.
Aga Püha Vaimu kaudu saab Sõna elavaks. See saab isiklikuks.
See muudab ja ehitab meid üles.
Nagu ütlesin, Jumala tundmise kaudu õppisin tundma ka ennast.
Olen hariduselt psühholoog ja valdan võõrkeeli. Oleksin võinud
teha üht või teist. Oli mitmeid mõtteid, mida ma "suurena" teeksin.
Noorena ei kujutanud ettegi, et minust saaks direktor. Ei iial.
Isegi mitte metsikuimates unelmates ega õudusunenägudes.
Aga kui õppisin Jumalat tundma, märkasin sõnadetagi, et mulle
meeldivad lapsed ja tahtsin aidata kaasa koguduse lastetöös.
Läksin lihtsalt appi sealsele töötegijale ja mängisin lastega.
Märkasin, et mulle meeldib see aina rohkem.
Hakkasin saama positiivset tagasisidet ja komplimente.
Mida rohkem seda tegin ja see meeldis mulle, seda enam Jumal
kinnitas, et see on minu teema. Märkasin, et naudin seda!
Olin arvanud, et Jumala tahe on raske ike. Vastpöördununa kartsin,
et Jumal saadab mind Hiina misjonäriks. Äkki Jumal kutsub
mind kuhugi tegema midagi, mida ma tegelikult ei taha.
Aga ei! Jumala kutse ja ülesanne meie elus on selline, mis meie
südamele meeldib, mida me soovime teha.
See, keda Jumal on loonud misjonitöö jaoks Hiinas,
ei jaksa ära oodata, millal Ta sinna pääseks.
Minul oli hoopis raske oodata, millal saaksin jälle olla lastega.
Jumala kutse on nii hea.
Ta on loonud meid selle jaoks. Selle peale ütleb meie süda:
"Jah ja aamen!"
Minu elus viis üks asi teiseni ning mind kutsuti rajama
kristlikku kooli, kuigi mul polnud ei direktori ega isegi
õpetaja kutset. Ei kumbagit.
Aga Jumal nägi mu südant. Ta ütles: "Piisab sellest, et sa armastad
lapsi. Kõike muud saab õppida!" Sellest see algas.
Pean ütlema, et naudin meeletult palju iga päeva.
Kuigi on väljakutseid ja raskusi, mõnikord suur väsimus, tean,
et olen õiges kohas, tegemas seda, mida Jumal on mind kutsunud tegema.
Ükski maailma vara, rikkus, positsioon või rollid ei huvita
mind ega ahvatle. Sest ma tean, et olen õiges kohas ja teen seda,
mida Jumal on mind kutsunud tegema.
Mõelda, Jesaja 30:18 on kirjas: "Ja ometi ootab Issand,
et teile armu anda, ja jääb kõrgeks, et teie peale halastada,
sest Issand on õiguse Jumal, õndsad on kõik, kes teda ootavad.
Jah, sina, rahvas Siionis, kes elad Jeruusalemmas, ära enam nuta!
Tema on sulle tõesti armuline, kui sa appi hüüad. Seda kuuldes
Ta vastab sulle." Ja Js 30:21,23: "Ja su kõrvad kuulevad sõna,
mis su tagant ütleb, kui te kaldute paremale või vasakule:
"See on tee, käige seda!"
"Siis annab Tema vihma su seemnele, mida sa külvad põllule,
ja maa saagist leiba, mis on toitev ja rammus;
sel päeval sööb su kari avaral karjamaal."
Ta käib koos meiega ja sosistab meile kõrva: "Siin on tee, seda
käige! Siin on tee!" Kui pöördud paremale või vasakule, siis Ta käib
meiega ja juhatab sosistades: "Siin on tee, seda käige!"
Kuni Ta juhatab meid avarale karjamaale ehk õnnistatud ellu.
Nagu ütlesid, et naudid oma tööd ja tunned olevat õiges kohas.
Saad oma ande kasutada.
Sellest räägime järgmine kord veel.
Ja sellest, mis järgneb kui valid Maarja osa.
Mida kõike imelist annab Jumala lähedalt tundmaõppimine.
Võib öelda, et alles sellest algab tõeline elu.
Sealt, Jeesuse ligiolust. Nüüd palvetame.
Tänu Taevaisa, et igaüks meist on loodud Sinu näo järgi,
Sinu sarnaseks. Sina, Issand, oled armastus.
Ka meie igatseme armastust ja tähendusega elu.
Issand, palume, et puudutad iga kuuljat ja vaatajat,
et igaüks võiks leida lähedase suhte Sinuga.
Võiks kuulda südames Su häält.
Me sõitleme kõiki takistusi, olgu need millisest allikast tahes,
taganegu iga takistus!
Igaüks võib kuulata, sest Sina, Issand, oled ütelnud, et Sinu
lambad kuulevad Sinu häält. Igaüks saab uskuda, et ta kuuleb.
Tänu, Püha Vaim, et Sa räägid igas südames neid imelisi sõnu, mis
vabastavad, julgustavad, armastavad, hoolitsevad ja
lohutavad. Jeesuse nimel. Aamen.
Kui soovid toetada TV7 Eesti kanali tööd, võid toetada meid annetusega.
Swedbank 221048388411 SEB 10220109461019
Kui toetad Jumala riigi tööd, saad ise õnnistatud.
Jumal peab seda meeles ning kes annab, sellele antakse.
Ole õnnistatud!
Tõlge: Meeli Martin